b'\n_START_ARTICLE_\nPupuhuhta\n_START_PARAGRAPH_\nPupuhuhta on asuinalue Kangasvuoren kaupunginosassa Jyv\xc3\xa4skyl\xc3\xa4ss\xc3\xa4. Se kuuluu Huhtasuon suuralueeseen. Pupuhuhdasta Jyv\xc3\xa4skyl\xc3\xa4n keskustaan on matkaa noin nelj\xc3\xa4 kilometri\xc3\xa4. _NEWLINE_Pupuhuhdassa on muun muassa keilahalli, pub-ravintola Fun Pub, perhepuisto ja vanhusten hoitokoti. Alueelta l\xc3\xb6ytyy kerrostaloja ja muutamia rivitaloja. Pupuhuhdan kerrostalot rakennettiin p\xc3\xa4\xc3\xa4osin 1970-luvun aikana, joista suurin osa on sittemmin saneerattu. Osa alueella sijainneista Jyv\xc3\xa4skyl\xc3\xa4n kaupungin vuokra-asunnoista on myyty yksityisille yhti\xc3\xb6ille 2010-luvun aikana._NEWLINE_V\xc3\xa4est\xc3\xb6lt\xc3\xa4\xc3\xa4n Pupuhuhta on yksi monikulttuurisimmista alueista Jyv\xc3\xa4skyl\xc3\xa4ss\xc3\xa4. Alueen v\xc3\xa4kiluku on noin 2 200.\n_START_SECTION_\nHistoriaa\n_START_PARAGRAPH_\n1960- ja 1970-lukujen muuttoliikkeen aikana oli nopea tarve saada lis\xc3\xa4\xc3\xa4 asuntoja, mink\xc3\xa4 vuoksi Pupuhuhdan asuinalue rakennettiin kiireell\xc3\xa4 monen muun l\xc3\xa4hi\xc3\xb6n tavoin. Alueen rakennuskannasta suurin osa on valmistunut vuosien 1974\xe2\x80\x931979\xc2\xa0aikana._NEWLINE_Pupuhuhtaan valmistui ala-aste vuonna 1982. Koulun tiloissa alkoi my\xc3\xb6s p\xc3\xa4iv\xc3\xa4kotitoiminta vuonna 1996. Pupuhuhdan koulu joutui lakkautusuhan alle syksyll\xc3\xa4 2013, mutta sit\xc3\xa4 ei viel\xc3\xa4 lakkautettu. Pupuhuhdan koulun ja p\xc3\xa4iv\xc3\xa4kodin toiminta kuitenkin lopulta lakkautettiin kes\xc3\xa4kuussa 2019. Niiden toiminta siirtyi elokuussa 2019 k\xc3\xa4ytt\xc3\xb6\xc3\xb6n otetun Kangasvuoren p\xc3\xa4iv\xc3\xa4koti-koulun tiloihin.\n_START_SECTION_\nPupuhuhdan maine\n_START_PARAGRAPH_\nL\xc3\xa4hes koko muun Huhtasuon suuralueen tavoin Pupuhuhta on pitk\xc3\xa4\xc3\xa4n k\xc3\xa4rsinyt huonosta maineesta, ja saanut negatiivista huomiota mediassa; esimerkiksi vuonna 2013 Iltalehti listasi Pupuhuhdan Suomen \xe2\x80\x9dv\xc3\xa4kivaltaisimpien l\xc3\xa4hi\xc3\xb6iden\xe2\x80\x9d joukkoon. Pupuhuhdassa on ilmennyt my\xc3\xb6s paljon ty\xc3\xb6tt\xc3\xb6myytt\xc3\xa4; vuonna 2015 alueen ty\xc3\xb6tt\xc3\xb6myysasteeksi mitattiin noin 30\xc2\xa0%, mutta esimerkiksi vuonna 1995 Pupuhuhdan ty\xc3\xb6tt\xc3\xb6myysaste oli 40\xc2\xa0%, joten se on kuitenkin laskenut roimasti. Lis\xc3\xa4ksi Pupuhuhdan rakentamista korkean ja erist\xc3\xa4v\xc3\xa4n m\xc3\xa4en p\xc3\xa4\xc3\xa4lle on pidetty ep\xc3\xa4onnistuneena ja huonosti suunniteltuna p\xc3\xa4\xc3\xa4t\xc3\xb6ksen\xc3\xa4, joka on lis\xc3\xa4nnyt asukkaiden ep\xc3\xa4viihtyisyytt\xc3\xa4._NEWLINE_Aluetta ja sen asukkaiden hyvinvointia onkin pyritty kehitt\xc3\xa4m\xc3\xa4\xc3\xa4n erilaisilla hankkeilla. Monien paikallisten sek\xc3\xa4 poliisin mukaan Huhtasuon suuralueen paha maine on kuitenkin liioiteltu, ja alue on rauhoittunut vuosien aikana.'